Papersnake/gushiwen huggingface dataset:
望月婆罗门 送陈咏之自辽阳还汴水
蔡松年（宋代）

妙龄秀发，韵清冰玉洗罗纨。文章桂窟高寒。晤语平生风味，如对好江山。向雪云辽海，笑里春还。宦情久阑。道勇退、岂吾难。老境哦君好句，张我萧闲。一峰明秀，为传语、浮月碧琅?。归意满、水际林间。
次韵李举之县丞秋日偶成 其四
洪适（宋代）

笔底渊源万顷多，卷中句法不随波。覃思正作青云计，寡和聊成白雪歌。
秋柳和云涧韵
顾仙根（清代）

青春泽亦久，弱质岂堪任。顿觉形俱减，何曾秋已深。

影摇既竭力，丝系不枯心。谁惜芳时叶，纷飞散满林。
东行别矴斋
张舜民（宋代）

宴坐岂不好，有谁强尔行。
山川不改色，儿女各为情。
岸隔霜林意，斋空夜水声。
虚传少陵叟，一室过平生。
成都运司园亭十首·海棠轩
杨怡（宋代）

花如窈窕人，宛在水中沚。
当轩有余妍，终日玩芳蘤。
池清藻压枝，波动鱼争蕊。
锦帐想含春，归心浩然起。
答金元鼎喜雨
韩元吉（宋代）

几日云阴合又开，良田秋近起黄埃。
一觞未致灵祠祷，半夜先欣好雨来。
政拙自知容我懒，诗清要是得君催。
不妨咳唾皆珠玉，渐喜新凉入酒杯。
太常引·长安三唱晓鸡声
刘秉忠（元代）

长安三唱晓鸡声。谁不被，利名惊。搅镜照星星。都老却、当年后生。山林苍翠，江湖烟景，归去没人争。休望濯尘缨。几时得、沧浪水清。
萧宅二三子赠答诗二十首 其二 石让竹
卢仝（唐代）

自顾拨不转，何敢当主人。竹弟有清风，可以娱嘉宾。
虞美人（辰州上元）
王庭（宋代）

城东楼阁连云起。冠绝辰州市。莲灯初发万枝红。也似江南风景、半天中。

花衢柳陌时年时静。刬地今年盛。棚前箫鼓闹如雷。添个辰溪女子、舞三台。
戏作简朱天球
吴则礼（宋代）

江头雪花一尺围，不妨屋角梅垂垂。
江头三日浪簸船，不妨老垂被底眠。
权奇突兀众所嗔，大是个中英特人。
何曾论渠破与堕，余生且办担板过。
嗟吾星星复种种，四十八年环堵梦。
君看后省粱肉盘，只似荜门葵苋供。
莫去侬诗太愁绝，半世全凭毛颍脱。
熟处难忘却自嫌，面目堪憎为饶舌。
腐儒诸方饱行脚，习气偶存言语缚。
独忧汤饼唤睡魔，背贴蒲团鼻雷恶。
拈时勿著文字相，肯对痴儿夸伎俩。
屈宋真眼向前会，阿球端知有此事。
舟中清明
赵蕃（宋代）

三日舟行风打头，春愁那更值覊愁。
一年谁似清明节，忍向天涯除破休。
梅花村
李云龙（明代）

村径秋初暮，梅花寒未开。徒闻翠羽叫，不见美人来。

玉蕊几时发，东风为早催。仙娥宜素质，不愧傍瑶台。
颂古二十首
释道颜（宋代）

将谓众生苦，更有苦众生。
相见易得好，共住难为人。
长沙开元寺昔与故长林许侍御题松竹联句
李群玉（唐代）

墙阴数行字，怀旧惨伤情。薜荔侵年月，莓苔压姓名。

逝川前后水，浮世短长生。独立秋风暮，凝颦隔郢城。
次韵伯达大水见怀二绝 其一
周紫芝（宋代）

雨涨平池绿似淮，半扉春水眼慵开。无钱得买扁舟去，莫道旧来今不来。
降仙台
佚名（宋代）

星芒收采，云容放晓，羲驭渐扬明。觚坛竣事，斋风袭、衮衣轻。銮路尘清。甘泉卤簿，祲威肃、回轸旋衡。千官道从粲簪缨。钧奏间韶英。瞻龙闱，近凤城。都人云会，芬茀夹道欢迎。宸极尊荣。卮玉庆熙成。琼楼天上起和声。布春泽，洪畅寰瀛。嵩呼万岁，鳌三抃、颂升平。
步虚词天妃宫作
张如兰（明代）

春入仙宫放碧桃，月华一点映初潮。
夜中斗柄方移转，云外仙童弄玉箫。
新丰作贻殷四校书
储光羲（唐代）

汉皇思旧邑，秦地作新丰。南出华阳路，西分长乐宫。

安知天地久，不与昔年同。鸡犬暮声合，城池秋霁空。

纷吾从此去，望极咸阳中。不见芸香阁，徒思文雅雄。
正月五日以送伴借官侍宴集英殿十口号
杨万里（宋代）

殿下鞭声再掣雷，玉皇徐下九天来。
阴晴不定朝来定，五色祥云霍地开。
孟子·井未及泉
陈普（宋代）

井深九仞已劳功。未及於泉等是空。
学问垂成还自弃，有为何异不为同。
五月一日雨中过东林轩惜别
程嘉燧（明代）

寺门桥下独徘徊，谿树笼烟黯不开。
月出可忘携策到，泥深曾几泛舟回。
冬青香满花堆雪，苦楝风多径糁苔。
从此经时踪迹断，更谁冲雨亦能来。
浣溪沙
张孝祥（宋代）

晚雨潇潇急做秋。西风凉鬓已飕飕。烛花明夜酒花浮。醉眼定知非妙赏，□词端为□□留。想君泾渭不同流。
赋得五月五鸠扬子江心铸镜
戴亨（清代）

水心天宝镜，灵异世无双。神匠鸠重午，鸿钧绕大江。

一轮光继鸠，对月夜悬窗。时有龙鸾翙，还教心胆降。

涵虚长皎洁，鉴物别珉矼。应祀甘霖霈，无劳水滴駹。
次韵张怀安喜雨诗
吕陶（宋代）

云密西郊末作霖，暂凭精祷快群心。望如至宝难搜索，来似嘉宾忽访临。

古庙有灵惟响答，洪钧于物已恩深。春膏直待沾濡足，不使狂风取次侵。
登岳同黄刺史作
朱休度（清代）

桑乾外抱东北奔，抱内山者水名浑。浑河一委承八源，逆西南流桑乾吞。

八源所出棼难论，络岳之腋洒岳跟。跟有一峡水潺湲，架水作栈梁鼍鼋。

悬壁之下厚阴昏，背入腰转攀天门。无数山壅囷廪屯，五脏六腑互为根。

岳包如心脏腑君，厥心中空厥顶髡。势兜左右微轾轩，形家乃以钳为言。

直言导脉从昆仑，万里入首临中原。泰山如坐嵩如蹲，如行如立衡华鶱。

此山独卧自然尊，石不玲珑草不蕃。太朴一气禀混元，周三千里蟠外垣。

锥指之地太极存，上应虚危擘中分。壁开如幛如缺盆，负阴抱阳向午暾。

直午一峰如守阍，贪星变廉火焞焞。丙张丁柳无偏反，天造地设非强云。

柰何立庙羞蘋蘩，昧厥宅中旁是援。当年议祀聚讼纷，曲阳飞石诬愚惛，只今怀柔百礼惇，明烟釐正神所欣。

那更迁庙移钟鼖，宅幽都正如中军。如人坐车前式辕，还玄洞封灵宝文。

会仙府集群真幡，仟之人兮渺白云。两伯之乐何处闻，仰瞻俯睇荡心魂。

侧身怀古苍烟痕，黄君守上古治敦。神之听之民无冤，邀我登岳谒帝孙。

题名岳壁联篪埙，劝我作歌辞复温。我无笔力扛鼎翻，敢绘日月摹乾坤。

昌黎遗诫时乃谖，虽欲悔舌不可扪。
采桑子·日高庭院杨花转
晏几道（宋代）

日高庭院杨花转，
闲淡春风。
昨夜匆匆，
颦入遥山翠黛中。
金盆水冷菱花净，
满面残红。
欲洗犹慵，
弦上啼乌此夜同。
郑义宁送莼菜
张孝祥（宋代）

我梦扁舟震泽风，莼羹到箸晚盘空。那知岭海炎蒸地，也有青丝满碧笼。
春日杂感 其三
龙启瑞（清代）

北望觚棱晓梦清，风云长护旧神京。芙蓉露暖栖鸳沼，杨柳春神绕凤城。

一自烽烟惊绝徼，颇闻箫管减歌声。旧游把酒论诗处，谁写红笺记姓名。
惠山泉同空斋同年用坡公韵
王永吉（明代）

嵯峨西神山，太湖荡其腹。水汽蒸为泉，泉源各殊族。

龙缝与罗汉，渟泓石坎蓄。逊名及慧照，或堙或复续。

珠帘瀑布飞，清韵奏琴筑。若冰嵌深洞，萦纡径缩蹙。

惟兹桑苧神，可爱不可渎。寒光彻毛发，倒映松根绿。

砺斧斲涧云，瓦铛煮圆玉。沁心如醍醐，诸泉众奴仆。

兴酣尽七椀，何忍留一掬。诗肠搜搅清，妙句散芬馥。

我意慕茶仙，饱读水经熟。哂彼阮步兵，嗜酒三百斛。
夜食炒栗有感
陆游（宋代）

齿根浮动叹吾衰，山栗炮燔疗夜饥。
唤起少年京辇梦，和宁门外早朝来。
又谶
佚名（唐代）

功下田，力交连。井底坐，二十年。
武昌怀古十咏·南楼
白玉蟾（宋代）

凭暖朱栏醉已酥，楼前眼缬望中疎。
汉阳草树看来短，淮岸渔家淡欲无。
薄暮鸦翻千点墨，晴空雁草数行书。
多情庾亮吟魂远，风泛荒花秋满湖。
柬汪仲淹时以足疾居肇林去太函三十里
胡应麟（明代）

方丈维摩室，翛然物外踪。花馀天女散，果剩法王供。

白日流禅榻，青天落梵钟。何当问神足，白眼对长松。
次宋省斋七夕雨
杨公远（宋代）

人言此夕会双星，騃女痴儿竞乞灵。
学织学耕非我事，何如牛角自横经。
孙光宪《琐言》引古语
佚名（唐代）

乘船走马，去死一分。

好事不出门，恶事行千里。
杂咏五首
王安石（宋代）

小雨萧萧润水亭，花风颭颭破浮萍。
看花听竹心无事，风竹声中作醉醒。
喜人归幽栖
释斯植（宋代）

霄汉分携久，吟怀思欲迷。
相逢春草外，归隐石房西。
涧急禽声少，松摇月影低。
要知人静夜，犹自怯猿啼。
鹡鸰图并序，为大巷伍克和题三首 其三
黎贞（明代）

鹡鸰载鸣，啾啾其响。兄弟具在，莫我遐想。我酒既馨，我殽既旨。

斑衣彩裳，悦我父母。
月夜与兄公度纳凉闲行至御桥
梅尧臣（宋代）

夕月吐澄明，阴云净如扫。
空庭引天翠，爽气生怀抱。
家近御桥头，因为桥畔游。
倚栏波上影，不共水东流。
思归此清液，何处是江楼。
四望远寂历，微风动飕飀。
观阙垂万象，山河趋九州。
壮哉帝王宅，顾我一蜉蝣。
富贵非可取，田园今向秋。
明当拂衣去，试与问扁舟。
题李成寒雅图
仇远（元代）

老树枯苔雪乍晴，饥乌飞集噤无声。
蒺藜沙上花开早，且让春风与燕莺。
大涤山行上黄石斋先生
李雯（清代）

大涤山南芳草秋，风吹薜荔红泉流。先生讲堂在空翠，明星晓泉苍龙湫。

中藏宝书石窟幽，武夷仗策凝清眸。裒然述作动天地，山鬼夜叫寒竹愁。

九重圣人问金匮，画阁蓬池俨相对。阊阖门开虎豹疑，玉阶云雾当空坠。

洞霄弟子伏青蒲，紫阳真人披素肤。长离折翼九苞在，葳蕤四海浮云徂。

此时草堂猿鹤呼，{石华}紫桂山之隅。会稽以南湘江北，结兰纫蕙心踌躇。

须臾雾卷招摇见，下照沧洲满芳甸。素卷朝看太乙宫，鹤书晚下披香殿。

玉骨乾坤尚可留，丹心日月悲重见。山上白云昼不封，先生独立青芙蓉。

晚出已愁鼙鼓急，时来不畏旌旗红。赤车白马驰山东，乘轺使者来匆匆。

愿辞玉杖见天子，莫使苍生望碧空。
武夷
杨希古（唐代）

万壑千岩叠翠微，幔亭红日浸涟漪。
紫阳去后无消息，留得溪山九曲诗。
秀州城外
张侃（宋代）

月色明于昼，閒登百步桥。天低云宿野，地远水通潮。

吹笛回宾雁，弯弓绊落雕。年来无片善，所得是风标。
送纯师归眉山吉祥寺
王铚（宋代）

上人峨嵋秀，冥冥耸高风。
依游王公间，尚带山水容。
谪仙信奇王，蜀僧论丝桐。
寂默谁为听，误比万壑松。
崎岖古今涂，势利纷其中。
晚遗似高识，物我无异同。
是心湛寒水，处处流真空。
犹嫌百年梦，剩此一枝筇。
忽怀烟霞想，永念菽水供。
身为反哺乌，更逐高飞鸿。
斜日澹归袂，不似秋色浓。
孤行拾黄叶，一笑千山重。
桑宿挥余恋，云楼杳归踪。
从兹与明月，相伴落何峰。
颂古十首
释行巩（宋代）

恰好被人借去了，莫言邻舍不通容。
团圞无缝难安笔，只抹烟云一两重。
金刚随机无尽颂·离色离相分第二十
释印肃（宋代）

别是一家春，岂俱日月轮。
诸法不相到，闲身混白云。
秋夜寄僧
欧阳詹（唐代）

尚被浮名诱此身，今时谁与德为邻。
遥知是夜檀溪上，月照千峰为一人。
青玉案
曹勋（宋代）

尘埃踏遍长安道。念云水、归来好。趁得梅花先春到。冷云疏雨，暗香寒艳，万玉明清晓。

青革奚黄帽从渠笑。粲十里、冰姿步时绕。正怕和风都过了。已输高士，锦囊翻句，醉后先倾倒。
山中
王令（宋代）

山中亦有出山路，山人自不与世通。
拂衣起行饮流水，枕书就卧听松风。
地宽江河竞摇荡，天阔日月争西东。
乾坤自为四时役，万事不到幽人胸。
续闻李季章提刑舟到用前韵迎之
项安世（宋代）

今日何居忽鼎来，眉心黄气十分开。
青帘稳下东三峡，绣斧相逢两外台。
抱病拾遗修破帽，罢官陶令觅残醅。
未知千古龙山下，有此重阳盛事哉。
禅人并化主写真求赞
释正觉（宋代）

智明而藏，净极而光。
四大蛇非蛰，六窗猴不忙。
因缘仍善应，机用更优长。
觌面相逢出思议，自然随处露堂堂。
残雪
蔡见先（清代）

梅梢红已上朝暾，冷意无多几点存。泥印渐消鸿爪迹，花铺尚现马蹄痕。

寻诗浅踏人双屐，访友迟归酒一樽。三尺立穿师未醒，儿时光景忆程门。
句
悟清（唐代）

鸟归花影动，鱼没浪痕圆。
任须
顾图河（清代）

善走须得途，邪径不可行。善博须得卢，不关人力成。

达人期任须，世路夸趋营。百虑输一忘，百巧输一诚。

不见信夭翁，亦得全其生。
闺思
吕炎（宋代）

夜久香销翡翠奁，十分春恨上眉尖。荼蘼谢了樱桃过，人影参差月半帘。
陨叶
善住（元代）

霜后色初变，风高始乱零。和云流远涧，杂雨下空庭。

扫处兼僧影，烧时带鹤翎。翻思在春日，绕屋政青青。
彩凤飞（十月十六日寿钱伯同）
陈亮（宋代）

人立玉，天如水，特地如何撰。海南沈烧著，欲寒犹暖。算从头，有多少、厚德阴功，人家上，一一旧时香案。煞经惯。

小驻吾州才尔，依然欢声满。莫也教、公子王孙眼见。这些儿、颖脱处，高出书卷。经纶自入手，不了判断。
和吴谨微游仙都五首
许尹（宋代）

黄帝得仙从此去，鼎湖传说几经年。
龙髯堕地成春草，直到如今不上天。
己巳九日陪陆使君宴们乐台和庄粹韵
黄公度（宋代）

一年秋色垂垂老，九日寒花处处同。
落帽何人羞短发，危台向处易高风。
黄云万顷峰恋下，白雪几声宵汉中。
陌上行人尽回首，使君开宴在层空。
陈将军哀词
周文璞（宋代）

扞环城兮保赤子，归王所兮执弓矢。
虽有妻子兮不如兄弟，嗟全家兮南向而死。
护行殿兮卧旗鼓，统伍符兮莫余侮。
故宫芜兮胡作主，哀将军兮鬓垂素。
气力绝兮委尘土，后来孤童兮不胜测楚。
天阴阴兮英寂寂，曰余兄兮有庙食。
偕友于兮往作配，贺铁驷兮戴云旆。
山中人兮望余归，江鼯翔兮花乱飞。
小景五首为杨少傅东里作 其五
金幼孜（明代）

青山无垢氛，野水多秋思。红树带疏烟，夕景生迢递。

客子欲何之，孤舟出村际。
简朱子大学士二首
苏泂（宋代）

亭上经秋宴，同乡见亦难。
鬓从前度白，枫是此回丹。
句法流传否，交情寤寐间。
重来兴不尽，谁棹小舟还。
将赴朔方早发汉武泉
李益（唐代）

弭盖出故关，穷秋首边路。问我此何为，平生重一顾。

风吹山下草，系马河边树。奉役良有期，回瞻终未屡。

去乡幸未远，戎衣今已故。岂惟幽朔寒，念我机中素。

去矣勿复言，所酬知音遇。
颂古一百二十一首
释宗杲（宋代）

俊哉一跃透重渊，霹雳迫之去不还。
却笑龙门烧尾者，依前点额在波澜。
芜湖口留别弟信臣
梅尧臣（宋代）

少也远辞亲，俱为异乡客。
昨日偶同归，今朝复南适。
南适畏简书，叨兹六百石，
重念我当去，送我江之侧。
溪山远更清，溪水深转碧。
因知惜别情，愈赊应愈剧。
近榆亭 其七
陈造（宋代）

少日接为构，无何了桑榆。邀食有馀地，何事须千奴。

此亭与此木，到眼聊为娱。五诗信睡语，定博君卢胡。
清明偶题
赵善括（宋代）

曲沼一泓碧，乱花双径红。
欹梅惊北客，舞柳认东风。
欲买春无价，常令酒不空。
我生随分乐，初不问穷通。
觉林八景 其七 紫崖瀑布
金科豫（清代）

丹崖似削成，瀑布千寻落。明如素练悬，寒漾水晶箔。

纷纷溅沫馀，无数珠交错。
减字木兰花
李之仪（宋代）

乱魂无据。黯黯只寻来处路。灯尽花残。不觉长更又向阑。

几回枕上。那件不曾留梦想。变尽星星。一滴秋霖是一茎。
新凉
严羽（宋代）

小院新凉水竹通，鸣蝉声断晚来风。忽然坐睡瞢腾去，不觉残书落手中。
十六日 其四
韩淲（宋代）

近行远立忽低攀，不觉繁香入袖间。既是孤高还洁雅，凡情于汝信何颜。
和元叔秋怀
李正民（宋代）

陇头飞浮云，山色时隐蔽。曦驭转层霄，渐减炎歊炽。

商飙折蒲苇，清露泣兰蕙。梁燕话归期，塞鸿怀远志。

畸人感物化，阅世如梦寐。滴阶闻雨声，嚼蜡忘世味。

故园久离阻，浩荡起归意。高咏秋兴篇，安仁有佳思。

自怜守幽独，壮怀日憔悴。聊撷秋菊英，衔杯玩浮世。
馆娃宫怀古五绝
皮日休（唐代）

绮閤飘香下太湖，乱兵侵晓上姑苏。
越王大有堪羞处，只把姑施赚得吴。
郑妲无言下玉墀，夜来飞箭满罘罳。
越王定指高台笑，却见当时金镂楣。
半夜娃宫作战场，血腥犹杂宴时香。
姑施不及烧残蜡，犹为君王泣数行。
素袜虽遮未掩羞，越兵犹怕伍员头。
吴王恨魄今如在，只合姑施濑上游。
响屟廊中金玉步，采蘋山上绮罗身。
不知水葬今何处，溪月弯弯欲效颦。
拟古十二首 其九
梁寅（元代）

昔常好名山，五岳期遍历。思见松与乔，再拜问仙液。

微生累妻子，常为饥冻役。叹此血肉躯，何以生羽翼。

谅非金石同，服食竟何益。不如安我常，百年任所适。
送参议滕告院挂冠
刘克庄（宋代）

由来恬退士，史册亦稀疏。
唐有杨少尹，汉惟疏大夫。
翁能辞禄去，我欲杀青书。
今世无名笔，谁为写作图。
东湖留题 醉归亭
黄裳（宋代）

醉舞既成乐，醉归还有仪。涟漪閒自□，浑沌有谁知。

哕哕鸾鸣处，振振鹭起时。忘归忘未得，方释鲁公诗。
颂古三十三首 其十一
释师观（宋代）

分明与么无无无，释迦弥勒是他奴。茫茫宇宙人无数，几个男儿是丈夫。
五月一日寄正仲
舒岳祥（宋代）

住处村非远，别时山更多。花风起晴浪，草露落明河。

世事老休问，故人今几何。朝来新酒禁，煮饼卧岩阿。
赠外
魏氏（唐代）

浮萍依绿水，弱茑寄青松。与君结大义，移天得所从。

翰林无双鸟，剑水不分龙。谐和类琴瑟，坚固同胶漆。

义重恩欲深，夷险贵如一。本自身不令，积多婴痛疾。

朝夕倦床枕，形体耻巾栉。游子倦风尘，从官初解巾。

束装赴南郢，脂驾出西秦。比翼终难遂，衔雌苦未因。

徒悲枫岸远，空对柳园春。男儿不重旧，丈夫多好新。

新人喜新聘，朝朝临粉镜。两鸳固无比，双蛾谁与竞。

讵怜愁思人，衔啼嗟薄命。蕣华不足恃，松枝有馀劲。

所愿好九思，勿令亏百行。
睡起闻米元章冒热到东园送麦门冬饮子
苏轼（宋代）

一枕清风直万钱，无人肯买北窗眠。
开心暖胃门冬饮，知是东坡手自煎。
感春 其二
李复（宋代）

三月无馀旬，此日足可惜。桃李不自由，相期偶相失。

黄黄芜菁花，青青陵陂麦。林间晚蝶飞，翩翩竟何益。

前晨游百花，夭艳斗颜色。柳枝弱而细，闲垂亦自得。

今日偶再来，群枝空寂寂。
浔州杂歌 其一
欧必元（明代）

绕郭临江列草堂，门前三径任教荒。编篱密竹应防虎，更怕春来水是乡。
农事稍间有作
陆游（宋代）

架犁架犁唤春农，布谷布谷督岁功。
黄云压檐风日美，绿针插水雾雨蒙。
年丰远近笑语乐，浦涨纵横舟楫通。
东家筑室窗户绿，西舍迎妇花扇红。
我方祭灶彻豚酒，盘箸亦复呼邻翁。
客归我起何所作，孝经论语教儿童。
教儿童，莫匆匆，愿汝日夜勤磨砻，乌巾白紵待至公。
夜过潘楼
韩淲（宋代）

雨多晴气新，星彩动凉夜。因人闲出门，寻诗税吾驾。

一杯小楼风，图画寄清暇。
过高庵荔枝园与同游诸君野服散坐并赋
王弘诲（明代）

归来潇洒厌缁尘，独乐园中寄傲身。自拟林泉求胜友，肯令风傲负閒人。

荔枝丛里丁香信，瘿木尊前漉酒巾。身健心閒俱不偶，可能疏散任吾真。
津阳门诗
郑嵎（唐代）

津阳门北临通逵，雪风猎猎飘酒旗。泥寒款段蹶不进，

疲童退问前何为。酒家顾客催解装，案前罗列樽与卮。

青钱琐屑安足数，白醪软美甘如饴。开垆引满相献酬，

枯肠渴肺忘朝饥。愁忧似见出门去，渐觉春色入四肢。

主翁移客挑华灯，双肩隐膝乌帽欹。笑云鲐老不为礼，

飘萧雪鬓双垂颐。问余何往凌寒曦，顾翁枯朽郎岂知。

翁曾豪盛客不见，我自为君陈昔时。时平亲卫号羽林，

我才十五为孤儿。射熊搏虎众莫敌，弯弧出入随佽飞。

此时初创观风楼，檐高百尺堆华榱。楼南更起斗鸡殿，

晨光山影相参差。其年十月移禁仗，山下栉比罗百司。

朝元阁成老君见，会昌县以新丰移。幽州晓进供奉马，

玉珂宝勒黄金羁。五王扈驾夹城路，传声校猎渭水湄。

羽林六军各出射，笼山络野张罝维。雕弓绣韣不知数，

翻身灭没皆蛾眉。赤鹰黄鹘云中来，妖狐狡兔无所依。

人烦马殆禽兽尽，百里腥膻禾黍稀。暖山度腊东风微，

宫娃赐浴长汤池。刻成玉莲喷香液，漱回烟浪深逶迤。

犀屏象荐杂罗列，锦凫绣雁相追随。破簪碎钿不足拾，

金沟残溜和缨緌.上皇宽容易承事，十家三国争光辉。

绕床呼卢恣樗博，张灯达昼相谩欺。相君侈拟纵骄横，

日从秦虢多游嬉。朱衫马前未满足，更驱武卒罗旌旗。

画轮宝轴从天来，云中笑语声融怡。鸣鞭后骑何躞蹀，

宫妆襟袖皆仙姿。青门紫陌多春风，风中数日残春遗。

骊驹吐沫一奋迅，路人拥篲争珠玑。八姨新起合欢堂，

翔鹍贺燕无由窥。万金酬工不肯去，矜能恃巧犹嗟咨。

四方节制倾附媚，穷奢极侈沽恩私。堂中特设夜明枕，

银烛不张光鉴帷。瑶光楼南皆紫禁，梨园仙宴临花枝。

迎娘歌喉玉窈窕，蛮儿舞带金葳蕤。三郎紫笛弄烟月，

怨如别鹤呼羁雌。玉奴琵琶龙香拨，倚歌促酒声娇悲。

饮鹿泉边春露晞，粉梅檀杏飘朱墀。金沙洞口长生殿，

玉蕊峰头王母祠。禁庭术士多幻化，上前较胜纷相持。

罗公如意夺颜色，三藏袈裟成散丝。蓬莱池上望秋月，

无云万里悬清辉。上皇夜半月中去，三十六宫愁不归。

月中秘乐天半间，丁珰玉石和埙篪。宸聪听览未终曲，

却到人间迷是非。千秋御节在八月，会同万国朝华夷。

花萼楼南大合乐，八音九奏鸾来仪。都卢寻橦诚龌龊，

公孙剑伎方神奇。马知舞彻下床榻，人惜曲终更羽衣。

禄山此时侍御侧，金鸡画障当罘罳.绣do衣褓日屃赑，

甘言狡计愈娇痴。诏令上路建甲第，楼通走马如飞翚。

大开内府恣供给，玉缶金筐银簸箕。异谋潜炽促归去，

临轩赐带盈十围。忠臣张公识逆状，日日切谏上弗疑。

汤成召浴果不至，潼关已溢渔阳师。御街一夕无禁鼓，

玉辂顺动西南驰。九门回望尘坌多，六龙夜驭兵卫疲。

县官无人具军顿，行宫彻屋屠云螭。马嵬驿前驾不发，

宰相射杀冤者谁。长眉鬓发作凝血，空有君王潜涕洟。

青泥坂上到三蜀，金堤城边止九旂。移文泣祭昔臣墓，

度曲悲歌秋雁辞。明年尚父上捷书，洗清观阙收封畿。

两君相见望贤顿，君臣鼓舞皆歔欷。宫中亲呼高骠骑，

潜令改葬杨真妃。花肤雪艳不复见，空有香囊和泪滋。

銮舆却入华清宫，满山红实垂相思。飞霜殿前月悄悄，

迎春亭下风飔飔.雪衣女失玉笼在，长生鹿瘦铜牌垂。

象床尘凝罨飒被，画檐虫网颇梨碑。碧菱花覆云母陵，

风篁雨菊低离披。真人影帐偏生草，果老药堂空掩扉。

鼎湖一日失弓剑，桥山烟草俄霏霏。空闻玉碗入金市，

但见铜壶飘翠帷。开元到今逾十纪，当初事迹皆残隳。

竹花唯养栖梧凤，水藻周游巢叶龟。会昌御宇斥内典，

去留二教分黄缁。庆山污潴石瓮毁，红楼绿阁皆支离。

奇松怪柏为樵苏，童山眢谷亡嶮巇，烟中壁碎摩诘画，

云间字失玄宗诗。石鱼岩底百寻井，银床下卷红绠迟。

当时清影荫红叶，一旦飞埃埋素规。韩家烛台倚林杪，

千枝灿若山霞摛。昔年光彩夺天月，昨日销熔当路岐。

龙宫御榜高可惜，火焚牛挽临崎峗.孔雀松残赤琥珀，

鸳鸯瓦碎青琉璃。今我前程能几许，徒有馀息筋力羸。

逢君话此空洒涕，却忆欢娱无见期。主翁莫泣听我语，

宁劳感旧休吁嘻。河清海宴不难睹，我皇已上升平基。

湟中土地昔湮没，昨夜收复无疮痍。戎王北走弃青冢，

虏马西奔空月支。两逢尧年岂易偶，愿翁颐养丰肤肌。

平明酒醒便分首，今夕一樽翁莫违。
题严子陵钓台
陈鉴之（宋代）

渭滨一叟发垂素，西伯与之无雅故。
幡然为舍钓鱼竿。八极风云生指顾。
先生少与文叔游，眼看日角兴炎刘。
胡为掉头不肯住，垂纶依旧披羊裘。
周文虚已师贤哲，光武规模欠宏阔。
三公清坐台阁尊，先生回首桐江月。
桐江月色无古今，白波苍嶂幽人心。
感怀三首·其一
刘鹗（清代）

丧乱八九年，乾坤日流血。
人心久不古，伦义悉磨灭。
豺虎在城久，生民半鱼鳖。
张弓不得射，令我重呜咽。
欲付之忘言，宁无愧司臬？
再用筒字韵呈相之季共
周紫芝（宋代）

似僧寮外看春风，晏坐寻诗不写空。春事可怜樽酒在，旅情犹念舞衣红。

去家久似千年鹤，时节看沉五綵筒。节物苦催双鬓白，故乡常着梦魂中。
赏花醉吟
姜特立（宋代）

七十衰翁双鬓杭，每遇花时拚醉倒。
今年只是去年花，故宫何似今吾老。
空中日月笼中鸟，万古贤愚尘一窖。
寻思世事总浮云，断送一生唯有酒。
七月二日大雨歌
文天祥（宋代）

燕山五六月，气候苦不常。
积阴绵五旬，畏景淡无光。
天漏比西极，地湿等南方。
今何苦常雨，昔何苦常暘。
七月二日夜，天工为谁忙。
浮云黑如墨，飘风怒如狂。
滂沱至夜半，天地为低昂。
势如蛟龙出，平陆俄怀襄。
初疑倒巫峡，又似翻萧湘。
千门各已闭，仰视天茫茫。
但闻屋侧声，人力无支当。
嗟哉此圜土，占胜非高冈。
赭衣无容足，南房并北房。
北房水二尺，聚立唯东箱。
桎梏犹自可，凛然覆穹墙。
嘈嘈复杂杂，丞汗流成浆。
张目以待旦，沈沈漏何长。
南冠者为谁，独居沮洳场。
此夕水弥满，浮动八尺床。
壁老如欲压，守者殊皇皇。
我方鼾鼻睡，逍遥游帝乡。
百年一大梦，所历皆黄粱。
死生已勘破，身世如遗忘。
雄鸡叫东白，渐闻语场扬。
论言苦飘扬，形势犹仓黄。
起来立泥涂，一笑褰衣裳。
遗书宛在架，吾道终未亡。
明月逐人来·莫嫌春浅
史浩（宋代）

莫嫌春浅。寒威俱敛。阳和至此时方见。木君敷令，把雪霜扫断。要集德星胜伴。为有仙翁，正尔名喧蕃汉。眉寿比、聃彭更远。兼资勋业，已中双雕箭。清步槐庭影满。
相之庭藻邀赋齐氏赤芝诗
周紫芝（宋代）

归雁亭空剑戟场，天教人物发幽光。书传父祖人犹说，名到仍云泽转长。

朱草只今应有谱，紫兰何处不闻香。我无笔下芝房曲，付与南宫二省郎。
夜窗听雨
刘学箕（宋代）

一炷夜香清，挑灯听雨声。
虽然添客梦，却可助诗情。
泽沁兰心重，泥酥笋角萌。
山行频有约，日日候晴明。
王母金孺人寿篇
屈大均（明代）

阿母年稚时，疗亲能割股。肌肤不敢爱，欲以报依怙。

北宫撒环瑱，不嫁亦何补。既归事威姑，殷勤持湩乳。

为姑食小郎，鞠育无宁处。妇也母其姑，身犹膝下女。

朝夕慈旨甘，力作为脩脯。为舅偿积逋，十指累铢黍。

夫亦用计然，争时务废著。粪土贵出之，珠玉以贱取。

既富行其德，乐为仁义主。公子法雍容，游閒孔氏伍。

得利愈纤啬，归富乃廉贾。暮齿返乡闾，骨肉欢相聚。

有子二三人，多才学渊府。岁朝陈椒觞，上寿歌且舞。

偕老始六旬，孺子色犹妩。白头喜戴胜，垂发至腰吕。

堂前大小妇，髻高学天姥。百福开春奁，千华献瑶筥。

为母称无疆，与公享天祜。
读武纪
文同（宋代）

嗟哉彻之有天下，甘心神仙希羽化。
五十余丈起楼观，万八千里走车驾。
安期羡门竟何在，五利文成终死诈。
若非留意尚文学，嬴政且贤非尔亚。
初六日，在院中，僚友无人至
范梈（元代）

乘舆闻喜达皇都，自此玉堂宣锁无。闲杀幕中挥翰手，日长独坐数花须。
宫词
王仲修（宋代）

金盘碧粽裹雕菰，九节菖蒲渍玉壶。
拓地直临四海岸，朱书无用辟兵符。
金陵怀古
吴陵（宋代）

烟云莽莽对穷秋，六代雄豪见古丘。万里长波东赴海，千年闲古独登楼。

山川冥漠天难问，运数推移地莫留。终信东南多王气，浙中今是帝王州。
酬董文玉宫谕过访用前韵
谢迁（明代）

三径秋风草乱生，候门连日讶官旌。云霄回首十年别，甲第联名两世情。

剩水残山宜老朽，玉堂金马属豪英。海乡昨夜人争道，南斗文光烛地明。
有感
冯时行（宋代）

俛首趋时独自嫌，年来壮胆尚相淹。神锋不及锥头利，花蜜翻相蔗尾甜。

万里水云閒有约，一床坟籍静无厌。明珠自得非他得，懒更骊腮著手拈。
题乌骓图
唐文凤（明代）

黑云不散护龙身，坠地房星夜有神。只恐健儿羁未得，潇潇风雨欲生鳞。
寄梁非馨司马
区怀年（明代）

犹忆班荆鲍井东，佩刀尘涴累雕虫。惊心虞圃青笳月，别梦邮亭白芷风。

三径就荒容客傲，四愁赓赋与君同。鹿裘带索行歌晚，不及云霄逐剪蓬。
夏日江寺寄无上人
齐己（唐代）

讲终斋磬罢，何处称真心。古寺高杉下，炎天独院深。

燕和江鸟语，墙夺暮花阴。大府多才子，闲过在竹林。
阮籍啸台
贾岛（唐代）

如闻长啸春风里，荆棘丛边访旧踪。

地接苏门山近远，荒台突兀抵高峰。
郎吏语
佚名（唐代）

司门水部，入省不数。
上西川王尚书
章孝标（唐代）

人人入蜀谒文翁，妍丑终须露镜中。诗景荒凉难道合，

客情疏密分当同。城南歌吹琴台月，江上旌旗锦水风。

下客低头来又去，暗堆冰炭在深衷。
蕊珠宫
王哲（金朝）

栗子二三个。这芋头的端六个。分付清闲唯两个。寻思个。甘甜味，怎生个。五脏明明个。又六腑、不差些个。更有金丹此一个。十二个。请翁婆，会则个。
和吴侍御被使燕然
卢照邻（唐代）

春归龙塞北，骑指雁门垂。胡笳折杨柳，汉使采燕支。

戍城聊一望，花雪几参差。关山有新曲，应向笛中吹。
内阁阶砌牡丹为宣庙赐植三首 其一
何吾驺（明代）

上苑何心谢四邻，移栽黄阁带云根。旧游尚识宣皇赐，新绿纷披圣主恩。

含笑迥悬香国梦，乍开试醉玉堂尊。自天雨露春如海，未可人间灌溉论。
归许道中二首 其一
韩维（宋代）

京洛风尘久客情，暂由归路眼中明。最怜杨柳青青色，徐策征骖唱渭城。
与毛会侯
方登峄（清代）

耆英洛社旧登坛，四十归来早罢官。赴召有谁谗贾谊，输租今已累儿宽。

休嫌华发功名薄，毕竟青山岁月难。诗酒柴桑堪闭户，文章千古不凋残。
遗老斋绝句十二首
苏辙（宋代）

巢由老箕山，遁世聊可耳。
临流愧尧舜，又甚陈仲子。
欧阳公牡丹诗
欧阳玄（元代）

盛游西洛方年少，晚乐渔樵号醉翁。白首归来玉堂署，君王殿后见鞋红。
郢州堂唱和
李褒（宋代）

不离雉堞似山家，消得诗翁著意夸。
水界葱芊成畎浍，天将平远入烟霞。
沙禽暂落分明见，村径相通取次斜。
且莫向南舒望眼，尘埃闤闠事如麻。
古剑
谭用之（五代）

铸时天匠待英豪，紫焰寒星匣倍牢。
三尺何年拂尘土，四溟今日绝波涛。
雄应垓下收蛇阵，滞想溪头伴豹韬。
惜是真龙懒抛掷，夜来冲斗气何高。
长溪建善寺四首 燕庵
刘安上（宋代）

已涉艰危地，方能处燕安。人间不可忽，须向静中看。
送郑州严员外
罗隐（唐代）

欲将刀笔润王猷，东去先分圣主忧。满扇好风吹郑圃，

一车甘雨别皇州。尚书碛冷鸿声晚，仆射陂寒树影秋。

从此文星在何处，武牢关外庾公楼。
送周守二首 其二
赵蕃（宋代）

雨珠雨玉非襦粟，雨雨悬知胜珠玉。去年病祷祗如楚，今岁应祈如撒菽。

黄云割尽绿浪摇，可实饥肠慰枵腹。微官但为斗食谋，再拜题诗谢贤牧。
次台湾道区天民邀陈迂谷山长程守山司马同游剑潭韵 
张书绅（清代）

化龙龙已去，龙去剑光腾。古迹谈名士，空山剩老僧。

回澜开宝镜，断石露圭棱。夜静星辰落，江天一色澄。
秋日留别知友
王猷（南北朝）

寒江落叶逐高低，一片孤帆带夕晖。遥忆故人清兴在，笔床茶灶可堪携。
明道元年章献明肃皇太后朝会十五首
佚名（隋代）

烨烨灵芝，生于殿于。
照映华拱，纷敷玉蕤。
感召元和，光符圣期。
祥篇协吉，百福咸宜。
得周侍御子贤书喜作二首 其二
王廷陈（明代）

去岁吾乡友，追陪良可欢。月吟耽夕槛，花宴簇春栏。

岂意乖云雨，翻令隔羽翰。独怜松桧色，青翠耐天寒。
次韵刘明远移家
徐玑（宋代）

躬耕儒者事，甘苦自能便。
叩角吟山际，休锄坐竹边。
长年多涉沥，丰岁少尤煎。
一一旧所好，知君能弃捐。
碧云寺后山
朱尔迈（清代）

曲径自然好，不知山已深。苍苍石潭上，了无人世心。

境幽思转寂，秋气加萧森。回身蹑高岫，忽焉逾百寻。

横阜展右臂，谷湖荡前襟。下视所历径，云壑弥沈沈。

寄声谢热客，此地饶清阴。
咏牡丹
俞大猷（明代）

闲花眼底千千种，此种人间擅最奇。
国色天香人咏尽，丹心独抱更谁知。
次韵蒲左丞宗孟游虎丘二首 其二
朱长文（宋代）

蓬岛奇峰水四环，何年涌出向人间。清池不测通沧海，宝玉长存润碧山。

曾致神仙留欢咏，可令轩冕乐萧閒。谢公方为苍生起，恋恋烟萝日暮还。
寄毛达可内翰并录送魏公别录 其一
李纲（宋代）

縠水柯山蕴秀奇，精忠深结冕旒知。玉堂视草久推重，金椀书旒犹恨迟。

廊庙未应忘泽物，江山且复助题诗。慇勤寄录韩公事，好为斯民更筑基。
木兰花慢 中秋 吴礼部诗话
吴激（宋代）

敞千门万户，瞰沧海、烂银盘。对沆瀣楼高，储胥雁过，坠露生寒。沆干。眺河汉外，送浮云、尽出众星乾。丹桂霓裳缥缈，似闻杂佩珊珊。长安底处高城，人不见，路漫漫。叹旧日心情，如今容鬓，瘦沈愁潘。幽欢。纵容易得，数佳期、动是隔年看。归去江湖一叶，浩然对影垂竿。
荷
邓深（宋代）

田田藕叶绿如裳，拍塞池亭尽是香。
不受纤尘偏受露，十分清绝倚晨光。
野堂
陆游（宋代）

鼓缶酣歌乐太平，野堂窗户极疏明。
弃官正为愚无用，谢客新疏病有名。
闲入乡人赛神社，时从长者放鱼行。
驩然更有关心处，打稻家家趁晚晴。
池亭夏昼二首 其二
陆游（宋代）

茅舍芦藩枕小滩，萧森那复畏炎官。醉床酒解香初过，懒架书炎梦未残。

馋爱流匙菰米滑，渴便满杓粟浆酸。儿孙幸有团栾乐，未觉浮生一笑难。
寄李圣与
许景衡（宋代）

李侯自是金闺客，奔走人间三十年。未信簿书能老我，何妨诗酒自陶然。

江山满眼应相助，风月关心最可怜。解道清陂新过雨，也教别乘愧前篇。
题济胜七物·七村童
陈造（宋代）

貌野言伧却近真，客前疏{上四下各}不能嗔。
折花替我簪纱帽，看竹须渠问主人。
岁暮
白居易（唐代）

惨澹岁云暮，穷阴动经旬。霜风裂人面，冰雪摧车轮。

而我当是时，独不知苦辛。晨炊廪有米，夕爨厨有薪。

夹帽长覆耳，重裘宽裹身。加之一杯酒，煦妪如阳春。

洛城士与庶，比屋多饥贫。何处炉有火，谁家甑无尘。

如我饱暖者，百人无一人。安得不惭愧，放歌聊自陈。
答周文山别驾过宿海幢
释今无（明代）

赤霞晚结紫云幢，水色寒生六月淙。喜有高怀重过我，更无官舫夜临江。

清钟点客尘嚣寂，红烛窥眉两道庞。谁识柳州棋局胜，閒僧只合对虚窗。
用昌甫寄晁于潜诗韵寄之 其二
韩淲（宋代）

麈尾缘尘已一年，北关门外夜行船。萧萧秃发深秋影，心往形留只慨然。
别墅
刘筠（宋代）

感概复风流，交通遍五侯。
鸣钟平乐宴，击鞠茂陵游。
狡兔方多穴，苍鹰始下菙韛。
铃奴藏广柳，剑骑骋长楸。
云际寻橦技，花间笑躄楼。
害先除白额，梦已应黄头。
燕酒惟增气，秦筝漫送愁。
鸿毛轻一死，祇待报私雠。
有感
苏泂（宋代）

滞不求通任布衣，山阴道上玩春晖。
每逢到处花开谢，转觉人生万事非。
送危山人归江西
黄镇成（元代）

山人归去大江西，龙虎经文肘后携。江汉地分南纪远，斗牛天后北辰低。

桃流谷口泉初落，杉拥关门鸟自啼。已办登临几双屐，徯君来往踏晴泥。
挽兰溪郭政浩处士夫妇
黄仲昭（明代）

骑鹤相随蓬岛去，茫茫云海碧连空。遗编剩积经年蠹，清夜谁丸旧日熊。

黄菊东篱悲暮雨，青蘋南涧怨春风。百年世事浑成梦，赢得穹碑夕照中。
郴江百咏并序·辉松台
阮阅（宋代）

灵寿峰前路有苔，松门依旧对山开。
幽人野叟寻僧至，时有辉辉大旆来。
读晋书后妃传
吴国贤（清代）

诬罔铜镮负史才，马牛易姓至今猜。若从太岁推图谶，丁丑分明五马来。
北亭醉后叙旧赠东川陈书记
薛逢（唐代）

二十年前事尽空，半随波浪半随风。谋身喜断韩鸡尾，

辱命羞携楚鹊笼。符竹谬分锦水外，妻孥犹隔散关东。

临岐莫怪朱弦绝，曾是君家入爨桐。
同吉中孚梦桃源
卢纶（唐代）

春雨夜不散，梦中山亦阴。云中碧潭水，路暗红花林。

花水自深浅，无人知古今。

夜静春梦长，梦逐仙山客。园林满芝朮，鸡犬傍篱栅。

几处花下人，看予笑头白。
偈一百二十首 其七十七
释怀深（宋代）

今朝四月十五，已见炎炎酷暑。只宜摇扇饮水，岂可谭今引古。

却请九仙长老，倾些清凉法雨。众中钉觜禅和，便好出来进步。

问教口似磉盘，始信长老难做。亲长老，自照顾，发机须是千钧弩。
颂古三十二首
释明辩（宋代）

冤憎会苦，爱别离苦。
钝置瞿昙，一场莽卤。
系云腰 自咏
王哲（金朝）

终南山顶重阳子，真自在。最逍遥。清风明工为伴，响灵呶，空外愈，韵偏饶。

蓬莱稳路频频往，只能访，古王乔。丹霞翠雾常攒簇，弄轻飙。

系云腰。上青霄。
赠祈雨僧彦圆
许端夫（宋代）

净戒当年赛原身，积薪危坐志通神。
应诚甘霔苏群品，今有高人继后尘。
左赛曲
邱云霄（明代）

朱楼隐约云中起，白马连翩陌尘里。楼上青娥抱月游，自惜红尘照秋水。

未语情传意态閒，兰阶花谢下金鞍。云母屏开动尊俎，霓裳银甲陈君欢。

一握青丝高结重，海棠无力牵春梦。陌上娇杨避舞腰，掌中白雪旋风动。

玉燕斜连双翠垂，锦襟犹缀七香珠。宝鼎游烟绕䍡𦌊，金莲开照红𣰽毹。

貂蝉压鬓淡妆束，凤绾流苏花簌簌。起抱琵琶向绮筵，为君试奏相思曲。

翠袖半涵玉腕明，调弦改柱情先促。纤纤素指轻低昂，戏水蜻蜓点还续。

仙人掌上玉霰声，六么入破相调停。低眉皓齿声欲绝，文犀击碎玻瓈瓶。

商弦渐急羽弦苦，欢词悽转变愁词。上遏流云住落日，楼前紫马皆停嘶。

满座罢觞纷击节，天上飞琼怨尘色。眼中富贵何有无，好向尊前惜离别。

人生适意日应少，首阳二老今何有。莫把芳心怨落红，莺啼花暖春初晓。
日曜上人还润州
皎然（唐代）

送君何处最堪思，孤月停空欲别时。露茗犹芳邀重会，

寒花落尽不成期。鹤令先去看山近，云碍初飞到寺迟。

莫倚禅功放心定，萧家陵树误人悲。
江州司马安君挽诗
魏了翁（宋代）

当年风雨脊令原，共挈兇颅奏凯旋。
弄破峨眉山月影，慵移湓浦荻花舡。
浮云都似梦中觉，妙句犹於身后传。
肠断美人湘水隔，凭鸿寄泪识新阡。
大涤洞
金坚（宋代）

手翻河汉出天关，雪漱霜飞照眼寒。
且向亭前供玩好，却来笔底作波澜。
纵游深山随所遇记之四首 其二
陆游（宋代）

山径攲危细栈通，孤村小店夕阳红。竹郎有庙临江际，木客无家住箐中。
次潘茂和韵
许及之（宋代）

久向竹林闻小阮，恨无此客岂无毡。文章未可为馀事，子弟何无自太鲜。

老去懒兼衰作病，传来诗与月俱圆。瓣香合为床头易，笞凤鞭鸾不是仙。
临江仙引 九日有怀瞻园，时方辟兵海上，用耆卿仙吕宫赋此。
郑文焯（清代）

暝蹋小城路，乱鸦策策，班马萧萧。暮尘起、时闻鼓角荒谯。

漂摇，萧江树冷，墟烟悄，落日渔樵。伤心地，正万方多难，潦倒登高。

魂销。衰兰委佩，回首清些难招。念东门、芜废北渚萍飘。

萧条。叹茱萸会，风波阻，去国迢迢。悲秋泪，换满江酃渌，胸块谁浇。
城南隅燕
卢思道（南北朝）

城南气初新，才王邀故人。轻盈云映日，流乱鸟啼春。

花飞北寺道，弦散南漳滨。舞动淮南袖，歌扬齐后尘。

骈镳歇夜马，接轸限归轮。公孙饮弥月，平原燕浃旬。

即是消声地，何须远避秦。
秋声
张镃（宋代）

林居多解识秋声，岂是松篁耳惯经。
桐杂蝉鸣愁易起，蕉和蛩响梦频醒。
琅琅急雨喧荷港，戛戛清风战苇亭。
一事古人犹可恨，不言杨柳最堪听。
胡笳曲二首
曹勋（宋代）

汉使通沙漠，胡人过渭桥。
春风吹客恨，千里去迢迢。
项王祠
陆游（宋代）

项里溪水声潺湲，溪上青山峨髻鬟。
烟村人语虚市合，石桥日落渔樵还。
堂上君王凛八尺，大冠如箕熊豹颜。
筑祠不知始何代，典祀千载谁敢删？肃清亭障息剽夺，扫荡螟螣囚神奸。
范增玉斗久已碎，虞姬妆面留余潸。
小人平生仰遗烈，近庙欲结茅三间。
时时长歌拔山曲，醉倒聊慰穷途艰。
送孙德谕罢官往黔州（孙父曾牧此州，因寄家也）
苗发（唐代）

中岁分符典石城，两朝趋陛谒承明。阙下昨承归老疏，

天南今承去乡情。亲知握手三秋别，几杖扶身万里行。

伯道暮年无嗣子，欲将家事托门生。
题信丰县城门六首·安成
罗椅（宋代）

门前杨柳树，长系波头船。
隔岸几人家，青林吐炊烟。
飞鸟逐林间，游间跃深渊。
物各适其性，於人胡不然。
访竹溪先生
朱熹（宋代）

路逢个老翁，自负柴一束。乌巾插在腰，背手牵黄犊。

借问何处居，指点破茅屋。午鸡啼短墙，麦饭方炊熟。
次韵司封使君和给事寒食城外感事
朱长文（宋代）

花如步障草如茵，万景繁华在此旬。
金印谁来夸故里，密章燔了贲慈亲。
莫看白发兴千感，好共朱幡醉一春。
俱是诗人兼富贵，只疑元白是前身。
送我入门来 咏美人泪
董元恺（清代）

玉箸初垂，鲛珠初结，依稀非雾非霞。一声河满，肠断雨如麻。

隔窗暗滴帘前竹，却唾袖、偏生石上花。忆自萧郎去后，长向星前月下，拥髻嗟呀。

好倩飞鸿，缄寄与天涯。秋波流共春波远，总万点封成一缕纱。
对厅口号
陈师道（宋代）

黄堂窈窕庆佳辰，密坐雍容合搢紳。
广乐充庭如在梦，欢声著物似逢春。
瞻天已祝无穷寿，尽醉为期莫计巡。
平世难逢身易老，岭梅初破酒方醇。
用徐编修德夫韵其开藩旴江二首
王迈（宋代）

君侯心事即苍冥，谔谔曾同唯唯争。
医国奇方留后用，字民好事及今行。
悬知夔卨班难继，且入龚黄传亦荣。
天诱圣衷差易耳，正人得路致隆平。
河伯小史白事歌
周紫芝（宋代）

冯夷宫中地无土，五更排衙朝击鼓。大官拥旆呵马归，小史白事当前语。

自言赋命颇奇穷，一生自足风波苦。船须把缆始敢放，雾可藏身亦时吐。

防危虑患岂不至，往往不知遭网罟。河神笑谓小史言，祸福不计愚与奸。

恢恢天网自不失，琐琐尔曹何足论。小史速退卷舌走，顾视俦列图前奔。
强幼安中大示乐闻过斋记以诗为谢
周紫芝（宋代）

白璧摩挲未有疵，榜斋铭座尚防微。欲从今日求闻过，故说当年是昨非。

言行固知无里襮，吏民何处不恩威。欲参函丈师全德，此去应须便拂衣。
卖墨与砚不售感赋 其一
屈大均（明代）

旧墨方程不忍磨，估人持去恨如何。只应砚汁倾三斗，岂有挥如买一螺。

胶漆绝愁天下少，钱刀空使故人多。顶烟欲尽分儿女，教写真书去换鹅。
浣溪沙 顾默孙纳姬
茅维（明代）

四月陂塘水半扉，姬人梳裹入罗帏。佛楼先礼六铢衣。

花午枕罗红印起，月斜炉绕篆烟微。百花深处玉郎归。
秋兴四首 其一
安全（清代）

桂树扶疏挂晚晖，西风披拂渐希微。山无定翠云初起，院有残花蝶自飞。

投笔班生豪气在，弃繻终子壮心违。江东此际归张翰，满目烟波鲙正肥。
船过桐江怀郭圣与
戴复古（宋代）

只言君在桐江住，及到桐江不见君。
日暮空山独惆怅，不知又隔几重云。
邺都
洪皓（宋代）

流离万里偶生还，暂得安阳一日闲。
飞盖曳裾何处去，西园不见见青山。
日暮天无云
熊孺登（唐代）

杳杳复苍然，无云日暮天。象分青气外，景尽赤霄前。

渐吐星河色，遥生水木烟。从容难附丽，顾步欲澄鲜。

但见收三素，何能测上玄。应非暂呈瑞，不许出山川。
钓鳌亭
赵杰之（宋代）

天地分来万古多，鳌鱼背稳驾山河。亭前见说高人钓，池上那山渔父歌。

四面青峰环秀色，一湾绿水漾清波。谁能掣断黄金索，终日持竿怎奈何。
同前
吴潜（宋代）

寂喧相去几由旬，禽戏何妨小屈伸。
退步自应行步稳，识心安用捧心颦。
又看桃板迎新岁，定是蒲轮访旧人。
粒粒金丹分二百，祝公丈六现金身。
后七问 其六 问字
成鹫（清代）

自从闻鬼哭，不复更摊书。渐觉乌成马，无心獭祭鱼。

偶来观越绝，相失半秦馀。稽首空王问，三伊如不如。
严光钓台
陆龟蒙（唐代）

片帆竿外揖清风，石立云孤万古中。

不是狂奴为故态，仲华争得黑头公。
中和节赐百官燕集因示所怀
李适（唐代）

至化恒在宥，保和兹息人。推诚抚诸夏，与物长为春。

仲月风景暖，禁城花柳新。芳时协金奏，赐宴同群臣。

丝竹岂云乐，忠贤惟所亲。庶洽朝野意，旷然天地均。
朝霞歌
周是修（明代）

朝霞拥晴迎太阳，满空炫转朱火扬。凤綵龙文结缥缈，歘忽变火神灵张。

始疑天孙织锦过，七襄百花就剪将。缝裳精光倏烁帝为喜，命呈下土旌成章。

又疑女娲鍊石初得方，功肇洪炉开混茫。火精水银出铸冶，金花五色填穹苍。

玉京瑶台如帝乡，道德君王同紫皇。阊阖九门辟荡荡，文武干官鸿雁行。

时和气应群物育，从兹衮衮来祯祥，载睹卿云歌八荒。
石淙（太子时作）
李显（唐代）

三阳本是标灵纪，二室由来独擅名。霞衣霞锦千般状，

云峰云岫百重生。水炫珠光遇泉客，岩悬石镜厌山精。

永愿乾坤符睿算，长居膝下属欢情。
一字至七字送梦锡梦锡托疾引归
孔平仲（宋代）

行，行。宿驾，宵征。秋渐老，雨初晴。黄叶归思，青山去程。

身随一雁远，眼入故乡明。流水光阴可惜，浮云轩冕自轻。

把酒日飞鹦鹉盏，寻花更到凤凰城。
长门怨 其二
许棐（宋代）

妾身如乱丝，卷藏箱箧底。愿上鸳鸯机，无人为分理。
和公齐临替有感见寄
王岩叟（宋代）

孤宦边城遇众贤，及瓜能不动依然。风号古木叶堆地，云搅遥山水拍天。

篱菊开时寒有信，宾鸿过后暑无权。古今惜别君须念，乘暇何妨倒酒船。
兵乱后自嬄杂诗 其六
吕本中（宋代）

叛将斩关入，通衢列众兵。军声逐飞瓦，杀气暗前旌。

事定愁方剧，身危梦尚惊。乾坤空纳纳，何处寄馀生。
嘉定戊寅秋同蔡念成诸人游三叠泉泉旧名三级
陈宓（宋代）

去城三十蹑云端，特地山灵纵我观。
白玉岩边数行字，只知末后密并官。
次韵徐仲车
苏轼（宋代）

恶衣恶食诗愈好，恰是霜松啭春鸟。苍蝇莫乱远鸡声，世上谁如公觉早。

八年看我走三州，月自当空水自流。人间扰扰真蝼蚁，应笑人呼作斗牛。
寄月山太守
黄庚（元代）

下车方数月，早已政声驰。
太守一身瘦，东川百姓肥。
勤劳惟听政，闲暇即吟诗。
官况依然在，何须赋式微。
鹊桥仙（丁卯七夕）
郭应祥（宋代）

今年七夕，新秋三日，已觉凉生院宇。吾乡风物胜他乡，那更著、莱衣起舞。

泛槎经岁，分钗半夜，往事流传千古。独怜词客与诗人，费多少、闲言泼语。
伯修斋中同汪参知诸兄共谭
袁宏道（明代）

石瘦盆池清，竹冷秋窗茜。只数本蓼花，亦复添幽艳。

贤朋三五本，肝胆皆如面。宝月舍琉璃，无心不可见。

摩砻若许年，宦网增尘罥。学道不出缠，如以䞓加茜。

辟诸生矿金，渣汁少陶鍊。毛孔薰旃檀，庞公以为鉴。
春分后一日雪
韩淲（宋代）

尚觉梅花发，元知柳絮飞。舞回风荡激，洒急雨霏微。

解冻群芳盛，馀寒百卉稀。小窗还附火，买酒典春衣。
出行四图为何燕泉先生作 其二 藩省旬宣
薛蕙（明代）

六省今名士，三川古剧藩。含香辞禁闼，扬节下都门。

王迹馀京洛，戎风变陆浑。疲人迎皂盖，小吏拥朱轩。

列郡讴歌满，中朝锡予蕃。仍闻词赋手，文采擅梁园。
哀李栾城辞
张弼（明代）

浩溔潏濊兮栾水扬波。黯惨蒙雾兮野雨流沙。萧瑟莽苍兮木无柯。漂摇旅寄兮居无家。

噫嚱吁夫君兮胡陨魄于斯阿。亲昵何在兮环视维他。

连蹇孱弱兮惟赢童之是。与幽沉转辗兮遂罹此。

若羁栖翕忽兮英魂其何许。夙矫翼以方翔兮溯芳风而委羽。

川激湍以东注兮弗盈科而奄沮。痛尔同气兮檗餐而茶茹。

怅望闽邦兮逶迟崎峣。遄驾灵举兮峻山洪涛。仰叩彼苍兮彼不我昭。噫嚱吁夫君兮庶返故庐以逍遥。
翻经台
姚铉（宋代）

康乐悟玄机，寂寥此栖息。
经翻贝叶文，台近莲华石。
与耿天骘会话
王安石（宋代）

邯郸四十馀年梦，相对黄粱欲熟时。万事祇如空鸟迹，怪君强记尚能追。
渚宫莫问诗一十五首 其十一
齐己（唐代）

莫问关门意，从来寡往还。道应归淡泊，身合在空闲。

四面苔围绿，孤窗雨洒斑。梦寻何处去，秋色水边山。
老将
陆游（宋代）

百战西归变姓名，悲歌击筑醉湖城。
貂裘换得金鸦觜，种药南山待太平。
清夜辞十首
白玉蟾（宋代）

霜清兮露冷，暮天暮兮微云飞。
北风兮吹我衣，梅花下兮明月来几时。
赋得石钟二首送宋显夫佥事之山南 其一
刘闻（元代）

云垂苍崖深，月出湖水动。旅思方眇然，噜吰发空洞。

悠悠湘灵感，殷殷钧天梦。人在九江船，馀音远相送。
代为其亲寿 其二
李曾伯（宋代）

两星相比映文昌，戏綵蹁跹戟卫香。鬓底公因民事白，眉边人卫诏书黄。

五千文字为家计，百万阴功即寿乡。要学元和同九老，未誇耆旧传襄阳。
踏莎美人·清明
纳兰性德（清代）

拾翠归迟，踏春期近，香笺小迭邻姬讯。樱桃花谢已清明， 何事绿鬟斜亸、宝钗横。
浅黛双弯，柔肠几寸，不堪更惹其他恨。 晓窗窥梦有流莺，也觉个侬憔悴、可怜生。
高斋晚步
钱时（宋代）

上有鹰鹯下网罗，千重云水万重波。
安之若命心无慊，知者其天尔奈何。
面面好山清净供，声声幽鸟太平歌。
凭谁寄语乔丞相，尽觉门中受用多。
仟岩海山长老请赞
释了惠（宋代）

百炼金色不变，有人要见不得见，
有底不愿见他面。不识腕头力，
多於弦上辨。射透海山千万重，
都来一只蓬蒿箭。
门屋纳凉
陆游（宋代）

机裂齐纨如素月，床敷蕲簟起微澜。
行人远不分眉目，过鸟高微响羽翰。
新长庭槐夹门绿，无穷陂稻际天宽。
今年项里杨梅熟，火齐骊珠已满盘。
寄李怤去言
吕本中（宋代）

东南之望庐山英，李郎落落奇后生。凤凰麒麟在郊薮，芝兰玉后生阶庭。

文章初如滥觞水，行见万里通沧溟。汪侯爱君笔不停，谓君诗似秋风清。

世间儿子甘缩手，苏过赵楠俱抗行。少年才气乃如此，后来定是贤公卿。

伊昔先朝文物盛，君家诸父当朝廷。外兄复是不世才，奇祥异瑞相辉映。

翻云覆雨十年后，昏昏醉梦须君醒。我生未壮日向衰，疾病侵凌心已灰。

眼中之人不易见，千变百技常追随。诗书深藏半鼠矢，笔墨高卧封蛛丝。

功名已矣付公等，田园肯放吾先归。
南庄八景为孙封君题八首 其三 曲水流觞
潘希曾（明代）

久羡流觞事，重寻曲水湄。山灵应有约，岁岁好花时。
【双调】水仙子_雪夜一天云
马谦斋（元代）

雪夜
一天云暗玉楼台，万顷光摇银世界。卷帘初见阑干外，似梅花满树开，想幽人冻守书斋。孙康朱颜变，袁安绿鬓改，看青山一夜头白。
别情
紫鸾箫吹彻凤凰鸣，金缕词歌水调声。饯行诗诉不尽临岐兴，唱《阳关》忍泪听，笑谈间席上风生。杨柳堤边怨，河梁别后情，再和谁步月闲行？
贺文卿觱篥
薛阳霜夜楚江秋，太乙西风莲叶舟。贺郎近日都参透，占中原第一流，尽压绝前代箜篌。起赤壁矶边恨，感铜驼陌上愁，名满皇州。
燕山话别
满斟芳醑别长亭，相送王孙出上京。玉骢且莫敲金镫，听阳关第四声，临岐执手论情。千古思前训，一心怀志诚，休担阁半纸功名。
咏竹
贞姿不受雪霜侵，直节亭亭易见心。渭川风雨清吟枕，花开时有凤寻，文湖州是个知音。春日临风醉，秋宵对月吟，舞闲阶碎影筛金。
赠刘圣奴搊筝
蛾眉扫黛鬓堆蝉，凤髻盘鸦脸衬莲。粉香初拭银筝面，把鸾胶整旧弦，玳筵前两件儿依然。崔怀宝酬了心愿，薛琼琼得了赦免，旧风流尚在樽前。
秋霁·虹影侵阶
佚名（宋代）

虹影侵阶，乍雨歇长空，万里凝碧。孤鹜高飞，落霞相映，远状水乡秋色。黯然望极。动人无限愁如织。又听得。云外数声，新雁正嘹呖。当此暗想，画阁轻抛，杳然殊无，些个消息。漏声稀、银屏冷落，那堪残月照窗白。衣带顿宽犹阻隔。算此情苦，除非宋玉风流，共怀伤感，有谁知得。
留客住（林钟商）
柳永（宋代）

偶登眺。凭小阑、艳阳时节，乍晴天气，是处闲花芳草。遥山万叠云散，涨海千里，潮平波浩渺。烟村院落，是谁家绿树，数声啼鸟。
旅情悄。远信沈沈，离魂杳杳。对景伤怀，度日无言谁表。惆怅旧欢何处，后约难凭，看看春又老。盈盈泪眼，望仙乡，隐隐断霞残照。
方斋子潜留瀹茗 其二
韩淲（宋代）

蕙亩分青长复低，菊梅连绿密仍稀。墙阴未午风声急，窗外从朝雨力微。

坐待酒杯来肃肃，案翻书册净晖晖。几年来往徒多感，今是那知较昨非。
【越调】天净沙_书怀二首香
张可久（元代）

书怀二首
香奁名满青楼，羽衣人在黄州，罗帕春寒素手。壮怀依旧，水声淘尽诗愁。
白头多病维摩，青大孤影姮娥，相对良宵几何？玉人留坐，莺花十二行窝。
元夕
金莲万炬花开．玉海千树香来，灯中东风暮霭。彩云天外，紫箫人倚瑶台。
闺怨
檀郎何处忘归？玉楼小样别离，十二阑干偏倚。犬儿空吠，看看月上荼蘼。
春夜
深怀香捧金橙，哀弦声断银筝，宝鼎沉香火冷。主人留听，紫云娘白雪新声。
梅轩席上
琼琼分外横枝，真真月下吟诗，谁寄东风半纸？为传心事，梅花雪气多时。
梅友元帅席上
玉人笑拈琼枝，白头醉写乌丝，帘外新来燕子。海棠春思，倚阑睡醒环儿。
赤松道宫
松边香煮雷芽，杯中饭糁胡麻，云掩山房几家？弟兄仙话，水流玉洞桃花。
浮雪楼夜坐
月明今夜阑干，云深何处关山？万里青天醉眼。倚楼长叹，柳阴闲杀渔竿。
清明日郊行
碧桃花下帘旌，绿杨影里旗亭，几处莺呼燕请。马嘶芳径，典衣索做清明。
江上
嗈嗈落雁平沙，依依孤鹜残霞，隔水疏林几家。小舟如画，渔歌唱入芦花。
湖上分得诗字韵
月香水影梅枝，晴光雨色坡诗，点检千红万紫。年年春事，西湖强似的施。
月夜
倚阑月到天心，隔墙风动花阴，一刻良宵万金。宝筝闲枕，可怜少个知音。
鲁卿度中
青苔古木箫箫，苍云秋水迢迢，红叶山斋小小。有谁曾到？探梅人过溪桥。
郊庙歌辞。享先蚕乐章。昭庆
佚名（唐代）

仙坛礼既毕，神驾俨将升。伫属深祥起，方期庶绩凝。

虔诚资宇内，务本勖黎蒸。灵心昭备享，率土洽休征。
高斋韩东尉用前韵见寄次韵谢
杨公远（宋代）

世间名利我无缘，饱看黄花又一年。
鬓有几识根带雪，心无一事可欺天。
筑居易办观梅阁，取醉难谋种秫田。
欲谒昌黎论此意，那知先已寄新篇。
仪真 其三
毛珝（宋代）

贩来北枣堪充膳，种得西瓜可析酲。总是中原旧风物，不堪今日是边城。
龙眼
吴玉麟（清代）

黄里裹冰肤，累累若贯珠。谁将龙刮目，未许荔称奴。

益智神能健，清心暑可驱。更怜嘉树荫，霜雪总无殊。
无题和王子新
朱曰藩（明代）

葱菁玉树宫槐陌，婀娜纤腰杨柳枝。
多病心情寒食后，小楼风雨落花时。
阳台永夜难为梦，洛浦微波可寄词。
何许鉴侬心独苦，朝来青镜有垂丝。
偈颂二十二首 其二十一
释妙伦（宋代）

雪山层层，雪涧冷冷。瞿昙过去久矣，今宵谁睹明星。

奇哉，低声，恐成妄语诳众生。
偈颂一百零一首
释慧性（宋代）

风萧萧兮疏林叶落，月皎皎兮虎啸猿啼。
或闻或见，或悟或迷。
会与不会，脱体全提，
鼻孔元是向上垂。
年老逢春十三首 其七
邵雍（宋代）

年老逢春春莫厌，春工慎勿致猜嫌。红芳若得眼前过，白发任从头上添。

雨后艳花零泪颗，风馀新月露眉尖。轻醇酒面斟来凸，举盏长忧不易拈。
喜雨偶成
吴芾（宋代）

麦熟蚕登处处同，万家举首谢天公。
尚忧六月旱为虐，却喜连宵雨已能。
万事自知成老懒，一心只是愿欢心。
朝来幽鸟知予意，亦向檐前作好音。
读赵
张嵲（宋代）

燕燕承恩住远条，初能顺息度寒宵。
如何不以斯术进，却使甘心慎恤胶。
颂证道歌·证道歌
释印肃（宋代）

犹如仰箭射虚空，力尽无功到底空。
如何得似三平老，聊闻看箭劈开胸。
赠曾元山赐还临川二首 其二
庞嵩（明代）

捲尽浮云见太空，肯将湖海叹飘蓬。水从东向千回折，金到南兼百炼功。

鹿洞有规遗旧迹，象山无语赘尘聪。天关共探从前路，万里天衢咫尺通。
河南府试十二月乐词 其八 八月
李贺（唐代）

孀妾怨长夜，独客梦归家。傍檐虫缉丝，向壁灯垂花。

檐外月光吐，帘中树影斜。悠悠飞露姿，点缀池中荷。
鬲溪梅令
胡薇元（清代）

斜风细雨蹇家桥。藕花凋。记得临江门外，涨新潮。

小红吹玉箫。

临帆无恙舣归桡。暗魂销。香草楼中歌舞，怅萧条。

卷帘孤月娇。
瑞鹤仙·郊原初过雨
袁去华（宋代）

郊原初过雨。见败叶零乱，风定犹舞。斜阳挂深树。映浓愁浅黛，遥山眉妩。来时旧路。尚岩花、娇黄半吐。到而今，唯有溪边流水，见人如故。
无语。邮亭深静，下马还寻，旧曾题处。无聊倦旅。伤离恨，最愁苦。纵收香藏镜，他年重到，人面桃花在否。念沈沈、小阁幽窗，有时梦去。
长相思·面苍然
陆游（宋代）

面苍然，鬓皤然。满腹诗书不直钱。官闲常昼眠。
画凌烟，上甘泉。自古功名属少年。知心惟杜鹃。
戊申四月书于史氏仲恭别墅
段成己（金朝）

飘飘天地一癯儒，问柳寻花未要扶。老去生涯三径在，向来意气一分无。

尊前乍喜红潮颊，镜里那知雪满须。睡起北窗成独笑，人閒歧路足崎岖。
偕冯芝亭郑南圃东庵纳凉即景口占二首 其二
盛镛（明代）

明月今宵满，清谈暑气消。鸥飞蒲叶战，鱼跃浪花摇。
以台柑寄漫塘报以诗用韵谢之
王遂（宋代）

屈平作颂独称渠，曾此西山立丑懦。
君子得舆知有待，高林硕果未尝无。
望湘人 其二 寄怀云间张带三同年
梁清标（清代）

怅雨来非旧，老去伤离，曲江朋侣凋谢。沧海生尘，故人无恙，每共耆英邀社。

三泖烟横，九峰霞起，人娱清夏。更乌衣、子弟翩翩，不让机云声价。

早见名高洛下，执中原鞭弭，争衡董贾。愧少不如人，头鬓雪霜惊乍。

何日结伴，听渔樵话。遥忆山中多暇，把酒向、唳鹤滩前，几度樽空灯灺。
洞庭秋月
沈明臣（明代）

木落天青万里波，洞庭秋色月明多。
不知何路长沙去，只唱三洲估客歌。
清平乐·钗头蝴蝶
黄机（宋代）

钗头蝴蝶。趁舞梅边雪。酒泻黄縢光夺月。岁岁年年蕉叶。边城縢唤春归。沙场马到秋肥。□□熊韬虎略，换渠金甲牙旗。
偈
释梵思（宋代）

趯翻生死海，踏倒涅槃岸。世上无活人，黄泉无死汉。
侄孙亦龙作亭于小山之上□余以野亭名之得诗
戴复古（宋代）

平地变丘壑，安排若自然。
为山移白石，凿沼贮清泉。
栗里有松竹，兰亭无管弦。
轩裳非我事，在野不妨贤。
吟诗自笑用前韵
陈造（宋代）

文字光腾万丈长，锦官老杜豫章黄。
投荒忍死经人鮓，讨饭充肠上岳阳。
精卫填海
《山海经·北山经》（先秦）

又北二百里，曰发鸠之山，其上多柘木，有鸟焉，其状如乌，文首，白喙，赤足，名曰：“精卫”，其鸣自詨。是炎帝之少女，名曰女娃。女娃游于东海，溺而不返，故为精卫，常衔西山之木石，以堙于东海。漳水出焉，东流注于河。
奉陪王少监朝请游南涧宿山寺步月二首 其一
释德洪（宋代）

朝为北山游，暮作南涧宿。此生亦何幸，称心良易足。

青灯委昏亦，笑语暖幽独。月出东南峰，升此一轮玉。

开扉发清啸，意行无涧谷。胜韵高摩空，妙语清到骨。

亲朋万石门，门吏千钟禄。如何饭薇蕨，衲子相追逐。

明年守北屏，夜直黄金屋。应怀此夕游，梦想亦清淑。

定有寄来篇，吴笺烦自录。
二月真适园梅花盛开四首 其四
王鏊（明代）

春来何处能奇绝，金谷梁园俱漫说。谁信吾家五亩园，解贮千株万株雪。
奉使契丹二十八首其四古北口道中呈同事二首
苏辙（宋代）

笑语相从正四人，不须嗟叹久离群。
及春煮菜过边郡，赐火煎离约细君。
日暖山蹊冬未雪，寒生胡月夜无云。
明朝对饮思乡岭，夷汉封疆自此分。
庄家
赵汝燧（宋代）

半掩柴门傍浅池，茅茨夹柳闹黄鹂。旧仓坼去安新囤，新筱添来补旧篱。

煎茗吹炉呼幼妇，持箕扫地命童儿。庄家无可将勤意，数片亲舂糯米餈。
春草 其三
弘瞻（清代）

春来是处总关情，偏近池塘雨后生。滋蔓傍人如有意，托根随地不知名。

裙腰一道撩飞蝶，钗股千茎衬落英。莫把官袍论颜色，年年空惹路尘轻。
示蔡天启三首 其一
王安石（宋代）

蔡子勇成癖，能骑生马驹。铦锋莹鸊鹈，价重百砗磲。

脱身事幽讨，禅龛只晏如。划然变轩昂，慎勿学哥舒。
晓林慈鸟图
唐寅（明代）

慈鸟鸣鸣闹晓林，羽毛单薄雪霜深。
世间人子非枭獍，闻得谁无反哺心。
五十服官政效白公
祝允明（明代）

五十服官政，六十方熟仕。七十乃致政，古今固一致。

吾年五十五，始受一县寄。七里剧弹丸，亦有社稷置。

夙怀同刘君，今此幸谐志。所忧脚本短，时彫虞易踬。

秪应尽素衷，玄鉴不可悖。一区石湖水，渔舟早相伺。
上年九日姚子芗招饮犬河月夜舟行六首 其三
金锷（清代）

玉宇真无纤翳蒙，芙蓉一朵掷晴空。珠宫贝阙知何处，都在蟾光照耀中。
英宗皇帝挽歌辞三首
司马光（宋代）

谏省臣无状，龙鳞昔屡婴。
恩深忘位贱，义重觉生轻。
不正诛锄法，仍蒙奖叹荣。
百身何足报，天造固难名。
南乡子
朱敦儒（宋代）

宫样细腰身。玉带罗衫稳试新。小底走来宣对御，催频。曲殿西厢小苑门。

歌舞斗轻盈。不许杨花上锦茵。劝得君王真个醉，承恩。金凤红袍印粉痕。
新酿熟小饮
陆游（宋代）

玉船潋灩酌鹅黄，菊欲残时抵死香。
似与幽人为醉地，清笳声里一天霜。
金缕曲 徐含山当涂署中书室落成漫赋
石湘（清代）

底事耽华厦。只如此、土阶茅舍，残垣剩瓦。麈拂纤尘新粉垩，便觉晴光四射。

再设个、荼蘼小架。移植甘蕉三两树，共松涛、喷薄云窗下。

堪卧雪，能销夏。

公馀时放先生假。恰疏篱、黄花插鬓，紫莄盈把。莼可调羹鲈作脍，不羡金齑玉鲊。

任问字、侯芭来也。笔走龙蛇风雨集，展鲛绡、一幅淋漓写。

此中趣，谁知者？
与宁子廉马敬常饮酒得移字
张宪（元代）

我爱中州双国士，尊前为我解金龟。
南山石烂歌逾缓，铜柱沙金迹未移。
割土有人窥汉鼎，磨崖无客颂唐碑。
狂生雅抱澄清志，况是闻鸡起舞时。